**Gigantti**  on norjalaisomisteinen Suomessa toimiva kodinelektroniikkaketju. Gigantti-ketjuun kuuluu 42 myymälää ympäri Suomen, verkkokauppa gigantti.fi, Helsingissä sijaitseva asiakaspalvelukeskus ja Gigantti Yritysmyyntipisteet. Tuotevalikoimaan kuuluu kodinelektroniikan ja -koneiden lisäksi myös keittiökalusteita. Gigantin liikevaihto tilikaudella 2018–2019 oli 563 miljoonaa euroa, ja yritys työllistää Suomessa yli 1 100 henkeä. 

Gigantti on osa norjalaista Elkjøp-konsernia, jonka puolestaan omistaa monikansallinen yhtiö Currys plc. Gigantin toimitusjohtajana aloitti 1. joulukuuta 2020 Laura Tarkka, Trygve Hilleslandin väistyttyä tehtävästä. Tätä ennen Giganttia johti Irmeli Rytkönen.

Tuotteiden jakelu myymälöihin ja asiakkaille tapahtuu Ruotsin Jönköpingissä sijaitsevan Elkjøpin keskusvaraston kautta. 107 000 neliömetrin kokoinen keskusvarasto toimittaa tuotteet Gigantin myymälöihin ja asiakkaille kaikkialla Pohjoismaissa. Gigantin keskusvarastolla kulkee oma junarata ja osa keskusvarastosta on täysin automatisoitu, joten tuotteita voidaan lastata ja purkaa tehokkaasti. Keskusvarasto toimittaa noin 1500 tilausta tunnissa ja siellä työskentelee ympäri vuoden vakituisesti lähes 300 henkeä kolmessa vuorossa. Myyntisesonkeina työntekijöitä on noin 550.

Gigantin ensimmäinen myymälä avattiin Vantaan Tammistoon 16. syyskuuta 1999. Myymälässä vieraili avajaispäivänä yli 15 000 ihmistä, mikä on Pohjoismaiden ennätys.

Gigantti avasi 2017 Gigantti Phonehouse -nimisen myymäläketjun, joka keskittyy matkapuhelimiin. Myymälät sijoittuvat kaupunkien keskustoihin ja kauppakeskuksiin. Gigantti Phonehouse on kauppakeskuskonsepti, jonka myymälät ovat huomattavasti perinteisiä Gigantteja pienempiä.

Gigantin logo ennen syksyä 2014

Toimintatapa
------------

Suomessa Gigantti perusti aluksi myymälöitä keskustojen ulkopuolelle etenkin alueille, joiden ostopotentiaali oli vähintään 100 000 asukasta. Poikkeuksiakin oli, kuten Lappeenrannan Gigantti, jonka vaikutusalueella on noin 45 000 asukasta. Vuoden 2003 alussa Gigantilla oli kaksi myymälää Tampereella ja yksi Espoossa, Jyväskylässä, Kaarinassa, Lahdessa, Lappeenrannassa, Oulussa, Turussa ja Vantaalla. Ensimmäisten vuosien toiminta Suomessa oli raskaasti tappiollista suurten alkuinvestointien vuoksi.

Gigantin ja muiden Elkjøpiin kuuluvien ketjujen valikoima pyritään pitämään mahdollisimman samana kaikkialla, ja ostotoiminnassa ohitetaan tukkuporras ja maahantuojat ja neuvotellaan suoraan tavarantoimittajien kanssa

Myymälät
--------

Gigantin myymälä Kokkolassa.
Gigantin myymälä Klaukkalassa.

|  |  |  |
| --- | --- | --- |
| * Espoo
	+ Lommila
	+ Suomenoja Megastore
* Forssa
* Helsinki
	+ Itäkeskus
	+ Forum
	+ Kaari
	+ Redi
* Hyvinkää
* Hämeenlinna
* Iisalmi
* Joensuu
* Jyväskylä
* Järvenpää
* Kajaani
* Kokkola
 | * Kotka
* Kouvola
	+ Kuusankoski
* Kuopio
* Lahti
* Lappeenranta
* Lohja
* Loimaa
* Mikkeli
* Nurmijärvi
	+ Klaukkala
* Oulu Megastore
* Pieksämäki
* Pori
* Porvoo
* Raasepori
	+ Tammisaari
* Raisio
	+ Megastore
 | * Riihimäki
* Rovaniemi
* Salo
* Seinäjoki
* Tampere
	+ Kaleva
	+ Lielahti Megastore
* Tornio
* Turku
	+ Skanssi Megastore
* Vaasa
* Vantaa
	+ Tammisto Megastore
* Varkaus
* Ylivieska
 |

Elkjøp-konserni
---------------

Gigantin omistava norjalainen Elkjøp-ketju sai alkunsa 1960-luvulla. Elkjøp perustettiin Norjassa 1962, kun 33 kauppiasta aloitti ostoyhteistyön ja perusti Elektrokjøpin, josta sittemmin tuli Elkjøp. Elektrokjøp myi aluksi vain kodinkoneita, mutta jo kaksi vuotta perustamisen jälkeen valikoimaa laajennettiin elektroniikkatuotteisiin. Vuonna 1984 otettiin käyttöön tavaratalokonsepti, jossa kodinkoneet, viihde-elektroniikka, tietokoneet ja puhelimet kerättiin saman katon alle. Elkjøp oli jo 1990-luvun alussa saavuttanut markkinajohtajan aseman Norjassa ja silloin päätettiin ensimmäisenä toimijana alalla ottaa askel pohjoismaisille markkinoille. Laajentumisvauhti oli nopea: Elkjøp-konserni aloitti toimintansa Ruotsissa 1994, Tanskassa 1996, Islannissa 1998 ja Suomessa 1999. Elkjøp-konserni toimii Suomen lisäksi muissa Pohjoismaissa seuraavilla nimillä:*lähde?*

* Elkjøp (Norja)
* Elgiganten (Ruotsi ja Tanska)
* Elko (Islanti)
* Elding (Färsaaret)

Katso myös
----------

* Markantalo
* Media Markt
* Team Gigantti

Lähteet
-------

1. 1 2  Tietoa Gigantista *gigantti.fi*. Viitattu 6.5.2019.
2. 1 2 3 4   Vainu.io *search.vainu.io*.
3. ↑  Our Brands *Dixonscarphone.com*. Viitattu 1.11.2017. (englanniksi)
4. ↑  Gigantin toimitusjohtaja vaihtuu - kodinkonejättiä alusta asti luotsannut Irmeli Rytkönen siirtyy konsernin johtoon *iltalehti.fi*.
5. ↑  Hämäläinen, Hannele: Gigantti sai uuden toimitusjohtajan *Ehandel*.  22.10.2020. Viitattu 7.1.2021.
6. ↑  Gigantin toimitusjohtaja vaihtuu *Mynewsdesk*. Viitattu 6.5.2019.
7. ↑  Tietoa meistä Gigantti.  Arkistoitu 12.7.2012. Viitattu 31.7.2012.
8. ↑  Rämö, Marjo: Yli 15 000 ihmistä sulloutui 20 vuotta sitten vantaalaiseen kodinkoneliikkeeseen – Viimeisestä VHS-nauhurista tuli ilmiriita *Vantaan Sanomat*.  31.8.2019. Viitattu 3.7.2022.
9. ↑  Riikka Jokinen: Gigantti avaa Suomeen kokonaan uuden myymäläketjun *Helsingin Uutiset*. Viitattu 21.6.2017.
10. ↑  Gigantti avaa ensimmäisen Phonehouse-myymälän Kamppiin *Mobiili.fi*. Viitattu 11.7.2018.
11. 1 2  Niilola, Kari ym.: "Gigantti ja muut ulkomaiset ketjut", *Vähittäiskaupan kansainvälistyminen ja sen vaikutukset Suomessa*, s. 86–87. LTT-Tutkimus Oy, 2003. Teoksen verkkoversio (PDF).  (Arkistoitu – Internet Archive)
12. ↑  Gigantin myymälät Gigantti.  Arkistoitu 7.8.2013. Viitattu 3.9.2013.

Aiheesta muualla
----------------

* Kuvia tai muita tiedostoja aiheesta **Gigantti (tavarataloketju)** Wikimedia Commonsissa

* Gigantin kotisivut